# Hva er LRE?

Enterokokker er en type bakterier som finnes i vanlige tarmflora hos mennesker og dyr. LRE (linezolidresistente enterokokker) er en antibiotikaresistent variant av disse bakteriene.

# Er LRE farlig?

LRE er ikke farlig så lenge bakterien bare er en del av den vanlige bakteriefloraen. De fleste personene som blir smittet vil være asymptomatiske bærere som ikke har symptomer på at LRE har blitt en del av deres normale flora.

# Hvordan smitter LRE?

Smitte skjer via direkte eller indirekte kontakt med en smittet person. Dette betyr i praksis at bakterien blir overført via urene hender eller at en smittet person har «lagt igjen» bakterien i miljøet som for eksempel på vask, toalett, dørhåndtak eller lignende. Tiltaket i sykehus er å bryte disse smitteveiene.

# Hvordan fikk du LRE?

Det kan være vanskelig å svare på, men vi vet at innleggelse på sykehus i utlandet eller langvarig bruk av antibiotika er risikofaktorer.

# Hvordan blir man kvitt LRE?

Mange av de som blir smittet med LRE vil kvitte seg med bakterien, men det er vanskelig å si hvor lang tid det tar. Det finnes per i dag ingen tester som kan gi pålitelig svar på om bakteriene er borte. Smitteforebyggende tiltak i sykehus er til for å hindre smitte og infeksjoner hos særlig utsatte medpasienter. Fordi det er vanskelig å vite nøyaktig hvor lenge noen er bærer, vil personer med tidligere påvist LRE som regel bli håndtert som LRE- positiv ved ny innleggelse i sykehus.

# Hva gjør helsepersonell for å hindre spredning av LRE?

Pasienter med LRE bli vanligvis isolert på et eget rom for å hindre smitte til andre pasienter. Helsepersonell bruker personlig verneutstyr ved stell og pleie. Noen ganger blir det tatt prøve av medpasienter (bakterieprøve fra endetarmen) for å kontrollere at de ikke er blitt smittet, dette heter smittesporing.

# Hva kan pasienter og pårørende gjøre for å hindre smittespredning?

God håndhygiene er det viktigste tiltaket for å hindre smitte. Dette innebærer håndvask med såpe og vann eller hånddesinfeksjon med sprit, og dette er spesielt viktig før måltid og etter toalettbesøk.

# Hvordan blir LRE håndtert utenfor sykehus?

Utenfor sykehus skal personer med LRE leve som normalt. Håndhygiene er det viktigste tiltaket for å hindre smitteoverføring. For friske personer utenfor sykehus utgjør LRE liten risiko.